ดอลล์แข็งค่ารับมุมมองเศรษฐกิจสหรัฐฯยังสดใส
สกุลเงินดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (10 มิ.ย.) เนื่องจากนักลงทุนยังคงมีมุมมองที่เป็นบวกต่อเศรษฐกิจสหรัฐ หลังจากมีรายงานว่าข้อมูลแรงงานของสหรัฐและข้อมูลเศรษฐกิจด้านอื่นๆยังคงแข็งแกร่ง
11 มิ.ย. 2559

สำนักข่าวอินโฟเควสท์รายงานว่า ดอลลาร์สหรัฐ (10 มิ.ย.) แข็งค่าขึ้นเมื่อเทียบกับยูโรที่ระดับ 1.1261 ดอลลาร์สหรัฐ จากระดับของวันพฤหัสบดีที่ 1.1326 ดอลลาร์สหรัฐ และแข็งค่าเมื่อเทียบกับเงินปอนด์ที่ระดับ 1.4257 ดอลลาร์สหรัฐ จากระดับ 1.4471 ดอลลาร์สหรัฐ และแข็งค่าขึ้นเมื่อเทียบกับดอลลาร์ออสเตรเลียที่ระดับ 0.7380 ดอลลาร์สหรัฐ จากระดับ 0.7440 ดอลลาร์สหรัฐ
หากเทียบกับเงินเยน ดอลลาร์อ่อนค่าลงสู่ระดับ 106.71 เยน จากระดับ 106.75 เยน แต่ดอลลาร์แข็งค่าขึ้นเมื่อเทียบกับฟรังค์สวิสที่ระดับ 0.9639 ฟรังค์ จากระดับ 0.9638 ฟรังค์ ดอลลาร์สหรัฐยังคงได้รับแรงหนุนจากข้อมูลเศรษฐกิจที่แข็งแกร่งของสหรัฐ รวมถึงจำนวนชาวอเมริกันที่ยื่นขอสวัสดิการว่างงานครั้งแรกลดลง 4,000 ราย สู่ระดับ 264,000 รายในสัปดาห์ที่สิ้นสุดวันที่ 4 มิ.ย. ตรงข้ามกับที่นักวิเคราะห์คาดว่าจะเพิ่มขึ้นสู่ระดับ 270,000 ราย
ส่วนตัวเลขค่าเฉลี่ย 4 สัปดาห์ของจำนวนชาวอเมริกันที่ยื่นขอสวัสดิการว่างงานครั้งแรก ซึ่งถือเป็นมาตรวัดตลาดแรงงานที่ดีกว่านั้น ลดลง 7,500 ราย สู่ 269,500 รายในสัปดาห์ที่แล้ว ส่วนข้อมูลล่าสุดเมื่อคืนนี้ตามเวลาไทย ผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐปรับตัวลงสู่ระดับ 94.3 ในเดือนมิ.ย. จากระดับ 94.7 ในเดือนพ.ค. แต่ดีกว่าที่นักวิเคราะห์คาดการณ์ที่ระดับ 94.0